ჯოზაია უილარდ გიბსი

ჯოზაია უილარდ გიბსი (ინგლ. Josiah Willard Gibbs; დ. 11 ფურთუთა, 1839, ნიუ-ჰეივენი, კონექტიკუტი, ააშ — ღ. 28 პირელი, 1903, ნიუ-ჰეივენი, კონექტიკუტი, ააშ) — ამერიკალი ფიზიკოსი, ქიმიკოსი დო მათემატიკოსი. უილარდ გიბსი, ჯეიმზ კლერკ მაქსველი დო ლუდვიგ ბოლცმანიწკჷმა ართო რდჷ სტატისტიკური მექანიკაშ ართ-ართი დუმარსხუაფალი. უილარდ გიბსიქ გიმირინუ მაქსველიშ განტოლებეფი ფიზიკური ოპტიკაშ პრობლემეფიშ ეიონწყუმალო. მათემატიკაშ დარგის უილარდ გიბსიქ წჷმარინუ ვექტორული ანალიზი. ჯოზაია უილარდ გიბსიქ ფიზიკურ ქიმიას გიმირკვიუ: დუდიშული ენერგია, ფაზური დიაგრამა, ტრანსპორტული ფენომენი, სტატისტიკურ მექანიკას: სტატისტიკური ანსამბლი, ქიმიური პოტენციალი, გიბსიშ ენტროპია, გიბსიშ პარადოქსი, მათემატიკას: ვექტორული ანალიზი, ელექტრომაგნეტიზმის - მაქსველიშ განტოლებეფი დო შხვეფი. ჯოზაია უილარდ გიბსი გურაფულენდჷ იელიშ უნივერსიტეტის, სოდეთ მიპალუ მენცარობაშ დოქტორიშ ხარისხი ინჟინერიას. გურაფაშ თებაშ უკულ ევროპაშა მიდართჷ, სოდეთ სუმ წანას ქუდოსკიდჷ. ევროპაშ უკულ კინ ამერიკაშა დირთჷ დო მუშობა ქიდიჭყჷ იელიშ უნივერსიტეტის, სოდეთ 1871 წანაშე ღურაშახ, რდჷ მათემატიკური ფიზიკაშ პროფესორი. უილარდ გიბსი 1897 წანაშე რდჷ ლონდონიშ ომაფეშ ჯარალუაშ მაკათური. 1901 წანას უილარდ გიბსის, ომაფე ჯარალუაქ გინოჩჷ კოპლიშ მენდალი, მენცარული რკვიებაშ გეშა, ნამუთ ორხველუდჷ მათემატიკურ ფიზიკას.

რესურსეფი ინტერნეტის
Josiah Willard Gibbs ", in Selected Papers of Great American Scientists, American Institute of Physics, (2003 [1976])
 National Academy of Sciences, Biography, Josiah Willard Gibbs
Josiah Willard Gibbs Papers. General Collection, Beinecke Rare Book and Manuscript Library, Yale University.

კატეგორია:ამერიკალეფი
კატეგორია:ამერიკალი ფიზიკოსეფი
კატეგორია:ამერიკალი ქიმიკოსეფი
კატეგორია:ამერიკალი მათემატიკოსეფი
კატეგორია:დუნაბადი 1839
კატეგორია:ნაღურა 1903